CELEX: 32022R0954
Language: fi
Date: 2022-05-12 00:00:00
Title: Komission delegoitu asetus (EU) 2022/954, annettu 12 päivänä toukokuuta 2022, delegoidussa asetuksessa (EU) N:o 183/2014 säädettyjen teknisten sääntelystandardien muuttamisesta erityisten ja yleisten luottoriskioikaisujen laskennan täsmentämisen osalta (ETA:n kannalta merkityksellinen teksti)

21.6.2022   
               
               
                  FI
               
               
                  Euroopan unionin virallinen lehti
               
               
                  L 165/24
               
            
         KOMISSION DELEGOITU ASETUS (EU) 2022/954,
         annettu 12 päivänä toukokuuta 2022,
         delegoidussa asetuksessa (EU) N:o 183/2014 säädettyjen teknisten sääntelystandardien muuttamisesta erityisten ja yleisten luottoriskioikaisujen laskennan täsmentämisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottolaitosten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 110 artiklan 4 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 575/2013 4 artiklan 1 kohdan 95 alakohdassa säädetyn luottoriskioikaisun määritelmän perusteella ainoastaan sellaiset odotettavissa olevat luottotappiot, jotka on otettu huomioon maksukyvyttömyystilassa olevaa vastuuta hallussa pitävän laitoksen tekemissä erityisissä luottoriskioikaisuissa, voidaan ottaa huomioon annettaessa riskipainoa silloin, kun sovelletaan kyseisen asetuksen 127 artiklan 1 kohtaa. Ostajana oleva laitos ei kuitenkaan voi myynnin jälkeen ottaa huomioon sellaisia maksukyvyttömyystilassa olevan vastuun transaktiohinnassa huomioon otettuja odotettavissa olevia luottotappioita, jotka jäävät myyjänä olevan laitoksen realisoituneiksi tappioiksi. Maksukyvyttömyystilassa olevaan vastuuseen sovellettava riskipaino voi tämän seurauksena muuttua kyseisen vastuun myynnin jälkeen, vaikka transaktiohintaan sisältyy alennus, jonka määrä on yhtä suuri kuin myyjänä olevan laitoksen ennen myyntiä kirjaamia odotettavissa olevia luottotappioita vastaavien erityisten luottoriskioikaisujen määrä. Tämä tilanne luo sääntelystä johtuvan esteen maksukyvyttömyystilassa olevien vastuiden jälkimarkkinoiden luomiselle, koska se, että myyjänä oleva laitos ja ostajana oleva laitos mahdollisesti soveltavat maksukyvyttömyystilassa olevaan vastuuseen toisistaan poikkeavia riskipainoja, saattaa tehdä transaktiosta ostajana olevan laitoksen kannalta vähemmän houkuttelevan ja luoda siten tarpeettomia esteitä, jotka haittaavat luottolaitosten pyrkimyksiä siirtää maksukyvyttömyystilassa olevia vastuita pois taseistaan.
                  
               
                     (2)
                  
                  
                     Jotta voidaan ottaa huomioon myös se, että covid-19-pandemia saattaa johtaa maksukyvyttömyystilassa olevien vastuiden määrien kasvuun kaikissa luottolaitoksissa, on suotavaa poistaa kaikki sääntelystä johtuvat esteet, jotka haittaavat jälkimarkkinoiden luomista tällaisia vastuita varten. Sen vuoksi on tarpeen varmistaa, että asetuksen (EU) N:o 575/2013 127 artiklan 1 kohdan soveltamiseksi hyväksytyt erityiset luottoriskioikaisut sisältävät kaikki sellaiset maksukyvyttömyystilassa olevan vastuun transaktiohintaan tehdyt mahdolliset alennukset, joita ostajana oleva laitos ei ole ottanut huomioon korottamalla ydinpääomaa (CET1). Jotta voidaan erityisesti välttää se, että ostajana oleva laitos ottaa oston jälkeen aiheettomasti huomioon odotettavissa olevan tappion määrän mahdollisen pienenemisen kahteen kertaan, sekä kyseisen laitoksen ydinpääomassa (CET1) että määrittäessään riskipainoa asetuksen (EU) N:o 575/2013 127 artiklan 1 kohdan mukaisesti, silloin kun maksukyvyttömyystilassa oleva vastuu arvostetaan uudelleen sen oston jälkeen, alennukseen ei pitäisi enää sisällyttää sitä osaa maksukyvyttömyystilassa olevan vastuun uudelleenarvostuksen määrästä, joka on jo otettu huomioon laitoksen ydinpääomaa (CET1) kasvattavana määränä.
                  
               
                     (3)
                  
                  
                     Sen vuoksi komission delegoitua asetusta (EU) N:o 183/2014 (2) olisi muutettava.
                  
               
                     (4)
                  
                  
                     Tämä asetus perustuu Euroopan pankkiviranomaisen komissiolle toimittamiin teknisten sääntelystandardien luonnoksiin.
                  
               
                     (5)
                  
                  
                     Euroopan pankkiviranomainen on järjestänyt avoimia julkisia kuulemisia teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt asetuksen (EU) N:o 1093/2010 (3) 37 artiklan mukaisesti perustetulta pankkialan osallisryhmältä lausunnon,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) N:o 183/2014 muuttaminen
            Lisätään delegoidun asetuksen (EU) N:o 183/2014 1 artiklaan 6 kohta seuraavasti:
            
               
                  ”6.   Rajoittamatta 1 kohdan soveltamista laitosten on laskiessaan erityisiä luottoriskioikaisuja asetuksen (EU) N:o 575/2013 127 artiklan 1 kohdan a ja b alakohdassa tarkoitettujen riskipainojen antamiseksi maksukyvyttömyystilassa olevan vastuun vakuudettomalle osalle sisällytettävä laskentaan mahdollinen positiivinen ero kyseisestä vastuusta velallisella olevan velan määrän ja seuraavien erien summan välillä:
                  
                              a)
                           
                           
                              omien varojen lisävähennys, jos kyseinen vastuu on poistettu kokonaan;
                           
                        
                              b)
                           
                           
                              kaikki kyseiseen vastuuseen liittyvät jo tehdyt omien varojen vähennykset.”.
                           
                        
            
         
         
            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä toukokuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 176, 27.6.2013, s. 1.
         
            (2)  Komission delegoitu asetus (EU) N:o 183/2014, annettu 20 päivänä joulukuuta 2013, luottolaitosten ja sijoituspalveluyritysten vakavaraisuusvaatimuksista annetun Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla erityisten ja yleisten luottoriskioikaisujen laskennan täsmentämiseksi (EUVL L 57, 27.2.2014, s. 3).
         
            (3)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).